Doodsnikke-drie kelder die LionsDie Lions se slotte Marvin Orie en Andries Ferreira beskerm Franco Mostert in die wedstryd teen die Blues. (Foto: GB Jordaan) Die verrassing van die korst seisoen tot dusver, en welverdiend. Die Blues van Auckland het Saterdag die eerste keer sedert 2004 op Ellispark met die Lions afgereken met ŉ baie laat drie wat verdoel is en hulle met 38-35 laat wen het. Albei het vy keer in die drieëfees gaan druk. Die Blues, wat in ŉ stadium met 10-28 agter was, het egter verdien om te wen, soos die volgende statistiek aandui (Lions eerste genoem): Besit 36-64; gebied 29-71; meters gehardloop: 434-600; uitgeë: 83-190; verdedigers geklop: 17-29; besit afgestaan: 13-11; duikslae: 115-51; mislukte duikslae 29-17; losskrums gewen 35-89; losgemale: 4-2; skrums, lynstane en strafskoppe: ewe veel. Dit was ŉ wedstryd wat teen ŉ geweldige pas afgespeel is, miskien te vinnig, en veral deur albei spanne sonder genoeg respek vir balbehoud. Dit was feitlik ŉ geval van een vir jou, een vir my, soos die twee spanne besit omgekeer en aan die teenstanders aanvalsgeleenthede en selfs drieë geskenk het. Die Lions het hulle kaptein Warren Whiteley na net 18 minute met ŉ kniebesering verloor wat hom straks ŉ week of twee van die veld sal hou. Miskien is dít waar sake omgedraai is, want na rustyd was daar sonder Whiteley se kalmerende invloed in die geheel minder struktuur en meer mislukte duikslae aan Lionskant In die skrums het die Blues verras en die Lions harde bene laat kou, maar dit was nie eensydige sterk skrumwerk van hulle nie. Die Lions het ook ŉ strafskop of twee in hierdie faset gemelk – en met twee pakke wat kán en wíl skrum was daar bitter min kere dat daar oorgeskrum moes word. Te los, te struktuurloos, maar lekker rugby – en die neerlaag hopelik ŉ dure les wat deur die Lions ter harte geneem sal word. Puntemakers – Lions (21) 35: Drieë: Sylvian Mahuza, Rohan Janse van Rensburg, Elton Jantjies, Aphiwe Dyantyi, Dylan Smith. Doelskoppe: Jantjies (5). Blues (10) 38: Drieë: Akira Ioane, Rieko Ioane (2), Jimmy Tupou, Murphy Taramai. Doelskoppe: Bryn Gatland, Stephen Perofeta (4). Strafdoel: Gatland. ♦ Die Sunwolves het meer struktuur en veggees as die Southern Kings en sal seker uiteindelik darem beter as die Kings in die Pro14-reeks vaar, maar hulle is (bly) die groot brak kol in die nuwe Superreeks wat vanjaar ingestel is. Met die teleurstellende Jaguares, veral vanjaar, wat kort op hul hakke is … Saterdag het die Sunwolves, teen die Sharks waar ŉ paar manne speelkans gekry het wat seker nie eintlik onder Robert du Preez se uitsoekspelers tel nie, met 22-50 pak gekry. Die Sharks was boonop allermins op hulle beste, hoewel daar goeie oomblikke met pragtige en goeie rugby. Die gedagte was om met die Sunwolves se insluiting in die ou Super18 in die reeks rugby in Japan te bevorder. Goed en wel, maar met name soos Millar, Hattingh, Leich, Britz, Little, Van Wyk, Van der Walt, Labuschagne, Quirk, Robinson, Topou, Teaupa en Lemeki maak dit mos nie sin nie? Die Wolves is in die reeks oor die groter getal televisiekykers wat inkomste vir die TV-organisasies beteken. Maar kyk die Japanners regtig na rugby waar hulle “uitsoekspan” uit hulle ligaspelers week na week afgeslag word en waar 13 van die uitsoek-23 nie Japanners is nie? En dan boonop ook nog week na week slae kry? In elk geval, benewens ŉ paar mooi bewegings en, dit moet ŉ mens toegee, hul harte uitspeel, was die Sunwolves Saterdag weer ŉ mors van rugbykyk-tyd, behalwe as jy ŉ ondersteuner van die Sharks was. ♦ Volgende week speel die Wolves teen die Lions op Ellispark, en dit sal wees teen ŉ Lionsspan wat na hul neerlaag teen die Blues sal besef hulle durf nie op hul louere rus nie. Vir hekgeld en die mense/organisasies wat losies op Ellisparkbedryf, sal die wedstryd weinig beteken. Puntemakers – Sharks (24) 50: Drieë: Makazole Mapimpi 2, Akker van der Merwe, Tera Mtembu, Jacques Vermeulen, S’bu Nkosi, Cameron Wright. Doelskoppe: Robert du Preez (5), Curwin Bosch. Strafdoel: Du Peeez. Sunwolves (3) 24: Drieë: Lomano Lemeki, Yutaka Nagare, William Topou. Doelskoppe: Kotaro Matsushima, Ryoto Nakamura. Strafdoel: Harumichi Tatekawa.